
	
	RAPORTUL VIZITEI DE MONITORIZARE & EVALUARE



Proiecte monitorizate:
1) TRATAMENT SUB DIRECTA OBSERVATIE PENTRU PACIENTII TB DIN ROMANIA – M1I2S3 (UNOPA)
2) SERVICII INTEGRATE PENTRU PACIENTII CU TB DIN ROMANIA – M1I2S6 (UNOPA în parteneriat cu ASPTMR)

Dată: 6&7 iunie 2016
Locații: Județul Argeș – Spitalul de Pneumoftiziologie Leordeni; dispensarele TBC din Leordeni, Topoloveni, Costești, Pitești, Curtea de Argeș, Câmpulung Muscel

Obiectivele vizitei:
· Monitorizarea progresului activităților implementate în cadrul celor două proiecte la nivelul spitalului și al dispensarelor
· Verificarea și validarea datelor raportate de la nivelul dispensarelor din județul Argeș pentru perioada ianuarie – decembrie 2015 aferente indicatorilor de acoperire HSS-1 și HSS-2

Metode: discuții cu coordonatorul echipei multidisciplinare; discuții cu voluntarii DOT (asistenți medicali din dispensare) implicați în implementarea proiectului M1I2S3; verificarea indicatorilor raportați prin renumărarea cazurilor din înregistrate în registrele TB din 2015.

CONCLUZII

Ref. verificarea și validarea indicatorilor HSS-1 și HSS-2
În majoritatea dispensarelor vizitate nu au fost identificate diferențe majore între cifrele raportate și datele din registrele TB aferente anului 2015. Singurele discrepanțe identificate au fost următoarele:
Dispensar TBC Pitești
· Pentru semestrul I, “numărul de pacienți cu TB care au început tratamentul în ambulatoriu” nu include pacienții cu TB extrapulmonar, deși ar fi trebuit (Dispensar Pitești)
· Pentru semestru II, “numărul de pacienți cu MDR-TB notificați” i-a inclus și pe cei raportați în semestrul I, deși nu trebuia
Dispensare TBC Curtea de Argeș
· Pentru semestru I &II, “numărul de pacienți cu MDR-TB notificați” = 1 se referă, de fapt, la un pacient notificat în 2014, nu în 2015.

Ref. furnizare DOT în dispensare
În dispensarele vizitate, frecvența furnizării DOT către pacienți este, în mod tipic, de 3/7 pentru pacienții care au trecut de faza intensivă a tratamentului și care se pot deplasa la dispensar. Se asigură DOT zilnic pacienților care au tratament 7/7, dar doar dacă pacientul acceptă să vină zilnic la dispensar. Pacienții care au dificultăți de deplasare la dispensar, primesc tratamentul de câteva ori pe săptămână de la asistentul medical comunitar  (în localitățile în care există AMC) sau o dată pe lună prin intermediul medicului de familie. Pacienții primesc tratamentul pentru perioade mai lungi în situații precum următoarele: pe perioada sărbătorilor, când se deplasează în afara localității/țării. În astfel de situații, unele dispensare solicită unui membru al familiei pacientului să se angajeze că va monitoriza administrarea tratamentului. 
Personalul medical din dispensare este de părere că ar trebui reintrodus sistemul de decontare pentru DOT-ul realizat de către medicii de familie, în felul acesta pacientul ar beneficia de monitorizare continuă și mai frecventă.
Munca de teren a asistenților medicali din dispensare este concentrată mai ales pe recoltarea de spută în cadrul anchetelor epidemiologice sau pentru pacienții nedeplasabili. Nu întotdeauna însă asistenții medicali au suficiente resurse (timp, fonduri pentru deplasari) încât să poată urmări sau identifica pacienții dificili la risc ridicat de non-aderență.
Voluntarii DOT din dispensare nu sunt informați despre situația de DOT a pacienților care au fost referiți către CPSS și ar trebui să primească DOT prin intermediul lucrătorilor comunitari (AMC, mediatori sanitari, medici de familie etc.). Cu toate acestea, s-au declarat interesați să afle aceste informații.

Ref. distribuire tichete sociale pentru pacienții aderenți la tratament
Voluntarii DOT din dispensare au menționat că distribuirea de tichete sociale încurajează mulți pacienți să-și urmeze tratamentul. Cu toate acestea, sistemul de tichete sociale nu este suficient de motivant pentru unii dintre pacienții la risc ridicat de non aderență (alcoolici, pacienți cu infecție TB recurentă, pacienți foarte săraci, care locuiesc mult prea departe de dispensarul de unde trebuie să ridice tichetele, dar pentru care nu s-a identificat un asistent medical comunitar).
O situație aparte a fost înregistrată la dispensarul din Costești: a avut loc o spargere, și împreună cu o serie de materiale consumabile, au fost furate memory stick-ul conținând datele pacienților și tichetele sociale aferente lunii aprilie 2016. Pacienții nu au mai primit tichetele, situația fiindu-le explicată de asistenta (voluntarul DOT) implicat în proiect. Până la data efectuării vizitei de M&E, voluntarul DOT nu raportase cazul nici către coordonatorul TB județean, nici către UNOPA. Pe loc, echipa de monitorizare a solicitat voluntarului să redacteze o declarație în care să relateze evenimentele. Declarația a fost predată în aceeași zi coordonatorului TB județean, dr. Micu Marioara.

Ref. activitatea echipei multidisciplinare
La data efectuării vizitei în spitalul Leordeni (6 iunie, h 11.30), nici unul dintre membrii echipei multidisciplinare nu era prezent în spital. Pe ușa cabinetului psihosocial nu era indicat un orar de funcționare sau un număr la care asistentul social sau psihologul pot fi contactați de către pacienți, în situația în care pleacă pe teren.

Ref. infrastructura și resurse medicale disponibile
O serie de dificultăți/limitări au fost consemnate de echipa de monitorizare, fie ca rezultat al propriilor observații sau al relatărilor personalului din dispensarele vizitate:
· Majoritatea spațiilor necesită igienizare sau reparații urgente.
· Este necesară evaluarea dispensarelor din punct de vedere al controlului infecțiilor.
· Unele dispensare reclamă faptul că nu le sunt asigurate suficiente consumabile, atât medicale (de exemplu tuberculină), cât și de birou. De asemenea, achizițiile de consumabile pot dura foarte mult (în raport cu nevoile).
· Adeseori nu există fonduri sau suport din partea autorităților locale pentru amenajarea, igienizarea sau modernizarea dispensarelor TB.

Ref. resurse umane
Dintre aspectele reclamate de personalul din dispensare menționăm: 
· în unele dispensare, numărul de medici și mai ales de asistente medicale este mic în raport cu încărcătura de muncă (inclusiv numeroasele sarcini administrative); 
· există posturi prevăzute în schemele de personal (ex. registrator, o a doua asistentă medicală), însă acestea sunt neocupate, nu sunt scoase la concurs; 
· unul dintre dispensare a funcționat fără medic timp de patru ani (ex. Câmpulung Muscel); 
· înlocuirea personalului aflat aproape de pensie se va face dificil (motive: unele locații de dispensar sunt neatractive, nu există suficienți medici specializați în domeniul pneumologiei);
· completarea de documente/registre reprezintă o fracțiune mult prea mare din munca asistentelor medicale, în condițiile în care aceste sarcini ar trebui îndeplinite în special de registrator sau statistician. 

RECOMANDĂRI
Ref. verificarea și validarea indicatorilor HSS-1 și HSS-2
1) La următoarea raportare (iulie 2016), PR va comunica dispensarelor instrucțiuni și mai detaliate de completare a formularelor de raportare ai celor doi indicatori.
Ref. furnizare DOT în dispensar & Ref. distribuire tichete sociale pentru pacienții aderenți la tratament
2) PR, cu suport UNOPA & ASPTMR, să implementeze în Q6 un studiu care să descrie situația furnizării de DOT și a tichetelor sociale și  să evalueze eficacitatea acestor două intervenții.
3) UNOPA (& CPSS), cu suport PR, să implementeze în Q6 un circuit al datelor prin care voluntarii DOT din dispensar să fie informați cu privire la situația de DOT a pacienților
Ref. activitatea echipei multidisciplinare
4) ASPTMR va solicita tuturor echipelor multidisciplinare să semnalizeze cabinetul de servicii psihosociale, indicând orarul de lucru și un număr de telefon la care pacienții pot contacta psihologul sau asistentul social atunci când aceștia din urmă sunt pe teren.
5) PR și ASPTMR vor revizui în luna iunie 2016 sarcinile și metodologia de lucru a echipei multidisciplinare pentru a fi atinse următoarele obiective: informarea și consilierea pacienților spitalizați, în vederea continuării cu succes a tratamentului în ambulatoriu; monitorizarea periodică a situației pacienților, după referirea acestora către serviciile furnizate de UNOPA, ARAS, Salvați Copiii, CPSS; managementul cazurilor deosebite/complicate.
[bookmark: _GoBack]Ref. infrastructura și resurse medicale disponibile & resurse umane
1) PR și sub-recipienții vor utiliza fiecare ocazie de interacțiune cu autorități locale, cu autorități centrale sau cu managementul PNPSCT pentru a aduce în discuție: a) necesitatea modernizării infrastructurii de îngrijire ambulatorie pentru pacientul cu tuberculoză; b) necesitatea dezvoltării unui plan operațional de management, pe termen mediu (5 ani) și lung (+ 5 ani) al resurselor umane din sistemul PNPSCT.


